Dic Ashurst

B**rawd Dai Ashurst, a chyn-ŵr Carol Gwyther.**

Symudodd teulu Richard 'Dic Deryn' Ashurst o Durham i Gwmderi ar ôl i'r pyllau glo gau. Sais o ardal Durham oedd tad Dic a'i frawd Dai, a Chymraes oedd eu mam.

### Fferm Griffiths

Pan ddaeth i'r pentref gyntaf yn 1982 bu'n caru am gyfnod gyda Cathryn Griffiths er gwaethaf gwrthwynebiad ei rheini Colin a Beti Griffiths.

Pan bu farw Colin ar ôl i dractor droi ar ei ben, cychwynnodd helpu Beti ar y fferm. Ceisiodd gymeryd fantais o'r sefyllfa a cheisio twyllo Beti.

Yr un flwyddyn ymosodwyd ar Maggie Post tra roedd yn siopa gyda Sabrina Harries a Jac Daniels. Yn ddiweddarach torrodd yr ymosodwr i mewn i'r siop a dwyn ond llwyddodd Jac a Dic i'w ddal.

### Y Bragdy

Yn 1983 agorwyd bragdy yn Nghwmderi gan Nerys Cadwaladr a Dewi Roderick gyda Reg a Megan Harries fel partneriaid.

Cafodd Dic a Nansi Furlong swyddi yn y bradgy newydd, ond mawr oedd y gwrthdaro rhwng y ddau ifanc a'r prif fagwr Ivor Seymour.

Pan adawodd Dewi Gwmderi yn 1984, daeth Nerys yn rheolwraig ar y bragdy. Nid oedd hyn yn plesio'r staff ac wedi ffraw enfawr, gadawodd Seymour. Cafodd Dic y cyfle i fragu ond gwnaeth lanast llwyr o bethau a bu'n rhaid ailgyflogi Seymour.

### Perthynas â Carol

Cyrhaeddodd Carol, merch y cynghorydd Herbert Gwyther a'i wraig Dora. Yn fuan iawn roedd Dic a Carol yn gariadon.

Er bod Mrs Gwyther yn meddwl y byd o Dic, nid oedd Herbert yn rhannu ei barn - ofnai ef fod Carol yn gweld gormod arno. Er mwyn dianc rhag ei gwyno, symudodd Carol at Beth Leyshon, ond buan iawn y difarodd Beth roi llety iddi.

Roedd Dic a Denzil yn y fflat yn gyson ac roedd y tri yn yfed ac yn ymhél â chyffuriau. Yn wir, cafodd Beth ymweliad gan y Drug Squad. Yn y diwedd taflodd Beth Carol allan o'r fflat ac aeth Carol i fyw at Dic. Gofynnodd Dic i Carol ei briodi a dyweddïodd y ddau.

### Gadael am y Falklands

Yn 1986 perswadiodd Dora ei gŵr Herbert i roi arian i Dic ddechrau busnes ond ymyrrodd Carol a dweud wrth ei thad am beidio â rhoi ceiniog i Dic. Oherwydd nad oedd ganddo arian, penderfynodd Dic droi ei gefn ar Gwmderi a mynd allan i'r Falklands i weithio.

Tra'r oedd i ffwrdd, denwyd Carol at feddyg newydd Cwmderi Gareth Protheroe ac roedd y ddau'n treulio llawer o amser yng nghwmni ei gilydd. Nid oedd Denzil na Nansi yn hapus iawn o weld Carol yn ymddwyn fel hyn y tu ôl i gefn Dic.

Wrth i Carol a Gareth ddod yn agosach bob dydd, roedd Herbert wrth ei fodd. Nid felly Dora - roedd hi eisiau i Carol roi gwybod i Dic cyn iddi hi ei hun roi gwybod iddo. Aeth Matron Probert yn genfigennus iawn o berthynas y doctor a Carol, ac ar funud wan ysgrifennodd lythyr at Dic i ddweud beth oedd yn mynd ymlaen.

### Deryn Skips

Dychwelodd Dic Deryn o'r Falklands yn 1987 a phenderfynodd ddechrau busnes sgipiau. Cafodd rannu swyddfa gyda Stan Bevan yn y garej.

Yn anffodus, nid oedd cynlluniau Dic yn cael croeso brwd gan fenyw fusnes o Lanarthur - Jean McGurk. Ceisiodd Mrs Mac ei gorau i ddarbwyllo Dic i roi'r gorau i'w fusnes sgipiau, ond nid oedd dim yn tycio. Trefnodd hi bod Derek Jones yn dwyn lampiau oddi ar sgipiau Dic, a bu bron i ddamwain angheuol ddigwydd. Carcharwyd Mrs Mac am ymyrryd â busnes Dic.

Er gwaethaf ei elfennau anystywallt, profodd Dic i fod yn dipyn o ddyn busnes ac roedd Deryn Skips yn fenter lwyddiannus. Drwy sefydlu'r cwmni, cafodd gyfle i gyflogi dau o'i ffindiau agosaf, Denzil a Nansi. Ar ôl i Nansi adael Cwmderi, cyflogwyd Meira Ellis, cyfnither Denzil yn ei lle.

### GBA Construction

Gwelodd Dic gyfle i ehangu pan aeth i bartneriaeth gyda Carol a Stan Bevan a ganwyd GBA Construction yn 1989, ond bu Dic yn ddigon hirben i gadw'r cwmni sgipiau yn annibynnol. Yn sgil sefydlu'r cwmni sicrhaodd Stan fod gwaith yn cael ei wneud am ddim ar Llys Helyg, ei gartref newydd ef a Doreen. Achosodd hyn gryn densiwn rhyngddo ef a Carol.

Apwyntiwyd Lisa Morgan yn ysgrifenyddes GBA.

Priododd Dic a Carol ar noswyl Nadolig 1989 wedi cryn amharodrwydd ar ran Carol.

Dechreuodd pethau fynd yn flêr ar GBA Construction yn 1990 wrth i'r cwmni geisio prynu fferm ar gyfer creu parc hamdden.

### Perthynas â Lisa

Wedi ffrwydriad yng nghlwb golff Breeze Hill collodd Barry John Probert ei olwg dros dro. Teimlai ei gariad, Lisa ddyletswydd i fod yn gefn iddo, er ei bod wedi bwriadu ei adael cyn y ffrwydriad. Daeth Dic yn glust i wrando ac o dipyn i beth datblygodd perthynas glôs rhyngddynt. Sylweddolodd Meira'n fuan iawn beth oedd yn digwydd ond nid oedd Lisa am wrando ar gyngor. Er mwyn hawlio sylw Dic, honodd Lisa ei bod yn feichiog. Nid oedd ar unrhyw frys i ddweud wrth Dic mai celwydd oedd y cwbl.

Chwalodd byd Dic yn racs pan wnaeth Carol ddarganfod ef a Lisa yn y gwely gyda'i gilydd yn fuan yn 1991. Roedd Dic eisiau achub y briodas ond nid oedd gan Carol unrhyw awydd i wenud hynny. Gadawodd Carol am Ganada at ei chwaer Sandra a symudodd Lisa i fyw at Dic. Byrhoedlog, fodd bynnag, fu'r berthynas honno a throdd ei golygon unwaith eto tuag at Barry John. Pan darganfu Dic fod Lisa a Barry yn gariadon, bu helynt yng ngharnifal y pentref.

### Ffoi i'r Almaen

Wedi i Carol ei adael ac i Lisa hithau droi ei chefn ar Dic, fe ddechreuodd ar lwybr hunanddinistriol. Aeth i yfed yn drwm a chafodd wybod oni fyddai'n rhoi'r gorau iddi na allai ddisgwyl byw yn hir iawn.

Cafodd Dic gyfaill tebyg ei anian yn Sean McGurk, ac roedd y ddau wrth eu bodd yn cydweithio a chael hwyl. Yn ystod noson wyllt o yfed dwl 'benthycodd' Dic gar yr oedd Llew Matthews yn ysgrifennu erthygl amdano i'r papur. Cafodd damwain a dinistriwyd y car yn ufflon. Yn hytrach na thalu'r bil, penderfynodd Dic adael Cwmderi a diflanodd yn 1992 heb ddweud dim wrth neb, ond fe adawodd nodyn i'w ysgrifenyddes ffyddlon, Meira.

### Dychwelyd i'r Cwm

Ymhen amser darganfuwyd mai yn yr Almaen yr oedd Dic. Dychwelodd i Gwmderi yn 1995 am gyfnod byr o seibiant gyda Denzil ac Eileen. Tra fu'n ôl yn y wlad, llwyddodd i hudo Gina Walters ac i godi gwrychyn swyddogion y Dreth Incwm. Wedi parti gwyllt yn y Deri, dychwelodd am yr Almaen.

Dychwelodd eto yn 1999 ac unwaith eto daeth i aros at Denzil. Closiodd at Mrs Mac a oedd yn ymweld a'r Cwm ar yr un pryd. Roedd gan Dic freuddwyd o ailgychwyn busnes yng Nghwmderi a pherswadiodd Denzil i roi arian yn y busnes. Sylweddolodd Denzil mewn pryd fod Dic yn ei dwyllo ar ôl clywed hanesion bod Dic mewn trafferthion am dwyll ariannol a diflannodd Dic gydag arian til y siop yn ei boced.

### Mab colledig

Daeth brawd Dic Dai Ashurst yn ôl i Gwmderi yn 2001 a daeth i'r amlwg erbyn hynny fod Dic bellach yn byw yn Iwerddon.

Yn 2014 cyrhaeddodd Richard 'DJ' Ashurst Junior i'r Cwm i aros gyda'i wncwl Dai. Roedd DJ wedi bod yn byw gyda'i dad yn yr Iwerddon ers rhai blynyddoedd. Daeth y ddau i 'nabod ar ei gilydd pan ddaeth Dic i wybod am fodolaeth DJ, canlyniad noson feddw ar drip rygbi yn Ffrainc gyda Linda Harding.

Pan ddaeth Linda i ymweld â DJ yn 2016, daeth i'r amlwg mai nid Dic oedd ei dad go iawn, ond Dai. Roedd Dai wedi defnyddio enw ei frawd pan gysgodd â Linda i rwystro'r stori rhag cyrraedd yn ôl at ei wraig Alice.

Ni ddaeth Dic i briodas DJ a Cathryn (Cadno) Richards yn 2016. Categori:Cymeriadau

Categori:Y teulu Ashurst
Categori:Gweithwyr Deryn Skips
Categori:Gweithwyr GBA Construction
Categori:Dyfodiadau 1982
Categori:Ymadawiadau 1992
Categori:Cyn Gymeriadau